(144)

Komissio katsoo kapasiteetin poistamiseen tarkoitetun tuen olevan perustamissopimuksen 87 artiklan 3 kohdan c alakohdan mukaista, jos se täyttää seuraavat edellytykset: a) On osoitettava, että tuesta on hyötyä koko alalla. Jos ylikapasiteettia ei ole ja on selvää, että kaikkien sovellettavien vaatimusten mukaisen kapasiteetin, jota ei muutoin poistettaisi, poistaminen johtuu eläinten tai ihmisten terveyteen, hygieniaan tai ympäristöön liittyvistä syistä (kuten kokonaiseläintiheyden vähentäminen), on tämä edellytys täyttynyt. b) Muissa tapauksissa tukea olisi myönnettävä vain tuotantokapasiteetin poistamiseen aloilla, joilla on selvää ylikapasiteettia alueellisella tai kansallisella tasolla. Tällaisessa tapauksessa on kohtuullista olettaa, että markkinavoimat saavat lopulta aikaan tarvittavat rakenneuudistukset. Näin ollen kapasiteetin vähentämiseen tarkoitettu tuki voidaan hyväksyä vain, jos se kuuluu alalla toteutettavaan rakenneuudistusohjelmaan, jonka tavoitteet ja toteutusaikataulu on määritetty. Komissio ei hyväksy tukijärjestelmiä, joiden kestoa ei ole rajoitettu, sillä kokemuksen perusteella ne saattavat lykätä tarvittavien muutosten tekemistä. c) Jotta vaikutukset ilmenisivät markkinoilla nopeasti, ylikapasiteetin vähentämiseen tarkoitettujen järjestelmien kesto olisi yleensä rajoitettava enintään kuuteen kuukauteen osallistumishakemusten jättämisen osalta ja tämän jälkeen 12 kuukauteen kapasiteetin varsinaisen poistamisen osalta. d) Komissiolla on oikeus asettaa ehtoja tuen myöntämiselle. e) Tukea ei saa maksaa, jos se vaikuttaa yhteisten markkinajärjestelyjen mekanismeihin. Sellaisille aloille tarkoitetut tukijärjestelmät, joihin sovelletaan tuotantorajoituksia tai kiintiöitä, arvioidaan tapauskohtaisesti. f) Tuensaajalta edellytetään riittävää vastasuoritusta. Vastasuoritus sisältää tavallisesti lopullisen ja peruuttamattoman päätöksen kyseisen tuotantokapasiteetin hävittämisestä tai poistamisesta peruuttamattomasti. Tämä merkitsee joko kyseisen yrityksen kapasiteetin täydellistä poistamista tai tietyn tuotantopaikan sulkemista, kun kyseessä on yritys, joka toimii useammassa tuotantopaikassa. Tuensaajan on annettava oikeudellisesti pätevät sitoumukset siitä, että kapasiteetin poistaminen on lopullista ja peruuttamatonta ja ettei tuensaaja käynnistä samaa toimintaa muualla. Näiden sitoumusten on oltava myös kyseisen laitoksen mahdollisia tulevia ostajia sitovia. g) Kapasiteetin poistamista koskeviin järjestelmiin voidaan hyväksyä ainoastaan viljelijät, jotka ovat tosiasiallisesti harjoittaneet tuotantoa, ja tuotantokapasiteetti, joka on tosiasiallisesti ollut jatkuvassa käytössä viiden vuoden ajan ennen kapasiteetin poistamista. Jos kuitenkin tuotantokapasiteetti on jo poistettu lopullisesti tai tällainen poisto näyttää väistämättömältä, tuensaaja ei anna vastasuoritusta eikä tukea voida maksaa. h) Eroosion ja muiden kielteisten ympäristövaikutusten välttämiseksi avoin viljelymaa ja tuotannosta poistetut hedelmätarhat on periaatteessa metsitettävä siten, että varmistetaan kielteisten ympäristövaikutusten välttäminen. Vaihtoehtoisesti avoin viljelymaa tai hedelmätarhat voidaan ottaa uudelleen käyttöön 15 vuoden kuluttua kapasiteetin tosiasiallisesta poistamisesta. Siihen asti tällainen viljelymaa tai hedelmätarhat on säilytettävä viljelyn ja ympäristön kannalta hyvässä kunnossa asetuksen (EY) N:o 1782/2003 5 artiklan ja asianmukaisten soveltamissääntöjen mukaisesti. Suljettaessa laitoksia ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annetun neuvoston direktiivin 96/61/ETY (35) mukaisesti on noudatettava kyseisen direktiivin 3 artiklaa, jonka mukaan on ryhdyttävä tarvittaviin toimenpiteisiin, jotta pilaantumisvaara vältettäisiin ja tuotantoalue saatettaisiin tyydyttävään tilaan. i) Sen varmistamiseksi, että myönnetty julkinen tuki vaikuttaa mahdollisimman paljon olemassa olevaan tuotantokapasiteettiin, jäsenvaltion on taattava, että tukikelpoisia ovat ainoastaan pakolliset vähimmäisvaatimukset täyttävät yritykset ja että yritykset, jotka eivät täytä näitä vaatimuksia ja joiden pitäisi lopettaa tuotantonsa joka tapauksessa, suljetaan tuen ulkopuolelle. j) On voitava varmistaa, ettei tukea myönnetä vaikeuksissa olevien yritysten pelastamiseen ja niiden rakennemuutokseen. Tästä syystä taloudellisissa vaikeuksissa olevien tuensaajien hakema tuki on arvioitava vaikeuksissa olevien yritysten pelastamiseksi ja rakenteiden uudistamiseksi tarkoitettua valtiontukea koskevien yhteisön suuntaviivojen mukaisesti. k) Kyseisen alan kaikilla taloudellisilla toimijoilla on oltava yhtäläiset mahdollisuudet turvautua järjestelmään. Mahdollisimman suuren vaikutuksen aikaansaamiseksi jäsenvaltion olisi käytettävä avoimia kiinnostuksenilmaisupyyntöjä, joihin kaikkia asiasta kiinnostuneita tuottajia pyydetään osallistumaan. Samaan aikaan järjestelmä olisi organisoitava siten, ettei se edellytä tai helpota kilpailunvastaisia sopimuksia tai yhdenmukaistettuja menettelytapoja kyseisten yritysten välillä. l) Tuen määrä on rajattava tiukasti omaisuuden arvonalennuksen, joka perustuu omaisuuden käypään myyntihintaan, korvaamiseen ja kannustinpalkkioon, joka saa olla enintään 20 prosenttia omaisuuden arvosta. Korvausta voidaan myöntää myös tuotantokapasiteetin poistamisesta aiheutuvista kustannuksista ja metsityskustannuksista. Tukea voidaan myös myöntää järjestelmän soveltamisesta aiheutuvien pakollisten sosiaaliturvamaksujen korvaamiseksi. m) Koska näiden tukitoimenpiteiden tavoitteena on kyseisen alan rakenteen uudistaminen, mikä koituu lopulta alalla edelleen aktiivisesti toimivien taloudellisten toimijoiden eduksi, sekä kilpailun edellytysten mahdollisen vääristymisriskin ja liian suurten korvausten maksamisvaaran vähentäminen, komissio katsoo, että vähintään puolet näistä tuista aiheutuvista kustannuksista olisi saatava kyseiseltä alalta. Tämä tarkoittaa sitä, että alan on maksettava käteisellä vähintään 50 prosenttia järjestelmän täytäntöönpanosta aiheutuvista tosiasiallisista julkisista menoista. Tätä vaatimusta ei sovelleta, jos kapasiteetin poistaminen johtuu terveyteen tai ympäristöön liittyvistä syistä. n) Jos jäsenvaltio ottaa käyttöön kapasiteetin poistamista koskevan järjestelmän, sen on taattava, ettei se myönnä tukea uuden tuotantokapasiteetin luomiseksi kyseisellä alalla viiden vuoden kuluessa kapasiteetin poistamista koskevan ohjelman päättämisestä.